laion/Wikipedia-Exotic huggingface dataset:
אלברט היל

אלברט ג'ורג' היל (באנגלית: Albert George Hill;‏ 24 במרץ 1889 – 8 בינואר 1969) היה אתלט בריטי, אלוף אולימפי (אנטוורפן 1920) בריצת 800 מטר ובריצת 1500 מטר. היל נולד וגדל בלונדון. באליפות בריטניה שנערכה בשנת 1910 זכה היל במדליית זהב בריצת 4 מייל בתוצאה של 20:00.6 דקות. במלחמת העולם הראשונה לחם היל בצרפת כקשר בחיל האוויר המלכותי. בהדרכתו של סם מוסביני שאימן את האלוף האולימפי רג'י ווקר (לונדון 1908) מי שלימים יאמן את האלוף האולימפי הרולד אברהמס. באליפות בריטניה שנערכה בשנת 1919 זכה היל בשתי מדליות זהב, בריצת 880 יארד ובריצת מייל והשווה את השיא הלאומי בריצת מייל 4:16.8 דקות. באולימפיאדת אנטוורפן (1920) זכה היל ב-3 מדליות, 2 זהב ו-1 כסף. מדליות זהב, בריצת 800 מטר בשיא לאומי חדש של 1:53.4 דקות, לפני ארל איבי מארצות הברית (1:53.6 דקות) ובוויל ראד מדרום אפריקה (1:54.0 דקות) ובריצת 1500 מטר בתוצאה של 4:01.8 דקות, לפני חברו לנבחרת פיליפ נואל-בייקר (4:02.3 דקות) שזכה בשנת 1959 בפרס נובל לשלום ולורנס שילדס מארצות הברית (4:03.0 דקות). מדליית כסף, בריצה הקבוצתית ל-3000 מטר, אחרי ארצות הברית ולפני שוודיה. באליפות בריטניה שנערכה בשנת 1921 זכה היל במדליית זהב בריצת מייל בשיא לאומי חדש של 4:13.8 דקות, באותה העת התוצאה השנייה בטיבה בעולם אחרי שיא העולם של נורמן טייבר מארצות הברית (4:12.6 דקות). לאחר מכן החל היל לעבוד כמאמן. לאחר תום מלחמת העולם השנייה היגר לקנדה ושם עבד כמאמן. ריצת 800 מטר: 1:53.4 דקות (1920) ריצת 1000 יארד: 2:15.0 דקות (1920) ריצת 1500 מטר: 4:01.8 דקות (1920) ריצת מייל: 4:13.8 דקות (1921) 3 מייל: 14:48.8 דקות (1913) 4 מייל: 20:00.6 דקות (1910) מדיה וקבצים בנושא אלברט היל בוויקישיתוף אלברט היל, באתר הוועד האולימפי הבין-לאומי אלברט היל, באתר olympedia.org אלברט היל באתר Track and Field Statistics (באנגלית) אלברט היל, ניצח בריצת 1500 מטר, באולימפיאדת אנטוורפן 1920 באתר YouTube (באנגלית)
אחמד אל-עכאישי

אחמד אל-עכאישי (בערבית: أحمد العكايشي; נולד ב-23 בפברואר 1989 בביזרטה, תוניסיה) הוא כדורגלן תוניסאי המשחק בעמדת החלוץ ובנבחרת תוניסיה באל-עהד. לפני עונת 2009/10 אל-עכאישי שיחק בקבוצה אטואל דו סאהל התוניסאית ובחודש אוגוסט הבקיע ארבעה שערים במשחק אחד נגד היריבה העירונית חמאם-סוסה בניצחון הקבוצה 1-5. בקיץ 2011 אל-עכאישי עזב את הליגה המקומית והצטרף לאינגולשטאדט 04 מההבונדסליגה השנייה. בשנת 2013 חזר למולדת ושיחק באספרנס תוניס ובקבוצה בה התחיל, אטויל דו סאהל. בין לבין התעניינה בשירותיו קבוצת הצ'מפיונשיפ, רדינג, אולם המעבר לא יצא אל הפועל. בשנת 2016 חתם באל-איתיחאד מההליגה הסעודית. אל-עכאישי זומן לנבחרת לראשונה בטורניר גביע אפריקה לאומות 2010 שנערך באנגולה. כמו כן, הופיע אל-עכאישי במדי הנבחרת גם בגביע אפריקה בשנת 2015. באותו טורניר כבש שלושה שערים והיה אחד מחמשת מלכי השערים של הטורניר. את אחד משעריו באותו טורניר כבש אל-עכאישי בתיקו 1-1 נגד קונגו, אשר העלה את תוניסיה לשלב הבא מהמקום הראשון בבית. מדיה וקבצים בנושא אחמד אל-עכאישי בוויקישיתוף אחמד אל-עכאישי, באתר Transfermarkt אחמד אל-עכאישי, באתר Fussballdaten.de (בגרמנית) אחמד אל-עכאישי, באתר Soccerway אחמד אל-עכאישי, באתר National Football Teams אחמד אל-עכאישי, באתר FootballDatabase.eu רדינג מתעניינת בחלוץ אחמד אקאיצ'י
דלתא סנטר

דלתא סנטר (באנגלית: Delta Center) הוא היכל ספורט ובידור הממוקם בעיר סולט לייק סיטי. דלתא סנטר הוא אולם הבית הרשמי של קבוצת ליגת ה-NBA יוטה ג'אז. ההיכל מכיל 19,911 מקומות ישיבה בתצורת כדורסל. האולם נפתח ב-1 באוקטובר 1991. עלות בנייתו הייתה כ-164 מיליון דולרים. החל מ-1 ביולי 2023 חזר האולם לשמו המקורי, דלתא סנטר, בו החזיק מאז היווסדו ועד 2006, לאחר שהיוטה ג'אז חתמו על הסכם עם החברה. בתקופת הביניים נקרא "ויוינט סמארט הום ארנה". ב-2024 נקבע האולם גם כאולמה הביתי של קבוצת התרחבות חדשה בליגת ה-NHL, שתחליף את אריזונה קויוטיס שפעילותה הופסקה. הקבוצה, הנקראת זמנית "מועדון הוקי יוטה", החלה את פעילותה בעונת 2024/25. מדיה וקבצים בנושא דלתא סנטר בוויקישיתוף אתר האינטרנט הרשמי של דלתא סנטר דלתא סנטר, ברשת החברתית אקס (טוויטר) דלתא סנטר, ברשת החברתית אינסטגרם דלתא סנטר, סרטונים בערוץ היוטיוב The Delta Center is back: Utah Jazz, airline announce long-term naming rights agreement for downtown arena, The Salt Lake Tribune (באנגלית אמריקאית) ערך זה הוא קצרמר בנושא כדורסל. אתם מוזמנים לתרום לוויקיפדיה ולהרחיב אותו.
שחיינית (עוף)

שחיינית (שם מדעי: Phalaropus) הוא סוג של עופות מים ממשפחת החרטומניים הכולל 3 מינים הקרובים לארנריות. מינים אלה חיים בחצי הכדור הצפוני, כשמין אחד חי באמריקה הצפונית ושניים מצויים בצפון אירואסיה בקיץ ונודדים דרומה בחורף. הם בעלי צבעים שחורים-חומים עם חזה אדום, ראש לבן ומקור ארוך ושחור. הם מבלים את רוב זמנם במים. שלושת המינים מתייחדים בכמה מאפיינים: א. דרך השגת המזון: השחייניות מבצעות שחייה מהירה במעגלים, יוצרות מערבולת קטנה ומלקטות את חרקי המים, העולים כתוצאה מכך. בדרך זו הן תופסות גם סרטנים ירודים קטנים. ב. היפוך בתפקידי המין: הנקבות צבעוניות יותר מהזכרים, מחזרות אחריהם ונלחמות נגד נקבות אחרות כדי לזכות בבן זוג. ג. פוליאנדריה (נקבה אחת מתרבה עם כמה זכרים): לאחר הטלת הביצים עוזבת הנקבה את הקן ויוצאת לחפש בן זוג אחר. הזכר נשאר לדגור ולטפל בצאצאים. בנוסף, השחייניות מתאפיינות בקרומי שחייה נפרדים, כלומר, אחד בכל אצבע. מאפיין זה קיים אצל עוד כמה עופות מים, כמו האגמייה. במינים הנודדים הנקבות יוצאות דרומה כאשר מסתיימת סדרת ההטלות שלהן. הזכרים עם הצאצאים הצעירים יוצאים חודש-חודשיים מאוחר יותר. בסוג שלשוה מינים, שני הראשונים מצויים בישראל: שחיינית צרת-מקור (Phalaropus lobatus) שחיינית רחבת-מקור (Phalaropus fulicarius) שחיינית תלת-גונית (Phalaropus tricolor) מדיה וקבצים בנושא שחיינית בוויקישיתוף שחיינית, באתר ITIS (באנגלית) שחיינית, באתר NCBI (באנגלית) שחיינית, באתר GBIF (באנגלית)
מלך טוקיו

מלך טוקיו (אנגלית: King Of Tokyo) הוא משחק קוביות שמשלב אסטרטגיה ומזל, לשניים עד שישה שחקנים. המשחק נוצר בשנת 2011 באנגלית, על ידי ריצ'רד גארפילד (ממציא המשחק מג'יק). המשחק סובב סביב מפלצות דמיוניות שמשחקים השחקנים אשר נלחמות אחת בשנייה כדי לשלוט בעיר טוקיו ולהישאר בחיים עד לסוף המשחק. המשחק יצא בעברית על ידי חברת "הקוביה". למשחק יצאו מספר הרחבות ובשנת 2016 יצאה למשחק מהדורה חדשה באנגלית. כמו כן, יצאה גרסה נוספת למשחק שנקראת "מלך ניו יורק" (King Of New York). מדיה וקבצים בנושא מלך טוקיו בוויקישיתוף סקירה עם הסבר למשחק באתר הפונדק ערך זה הוא קצרמר בנושא משחקים. אתם מוזמנים לתרום לוויקיפדיה ולהרחיב אותו.
מזכיר הפנים (הממלכה המאוחדת)

מזכיר הפנים של בריטניה (באנגלית: Home Secretary) הוא ראש משרד הפנים הבריטי, גוף העוסק בענייני ביטחון פנים בבריטניה. המזכיר הוא חבר הקבינט של בריטניה. תפקיד המזכיר נוצר בעקבות הקמת משרד הפנים בשנת 1782. מזכיר הפנים אחראי על ענייניהן הפנימיים של אנגליה וויילס ועל ענייני הגירה ואזרחות בבריטניה. המזכיר גם אחראי על ענייני השיטור באנגליה וויילס ועל ענייני ביטחון לאומי. כך למשל ה-MI5, סוכנות הביון הבריטית, היא באחריותו הישירה. בעבר מזכיר הפנים היה גם השר האחראי על שירותי בתי הסוהר; ברם, ב-2005 תפקידים אלה הועברו לאחריות משרד המשפטים שאך זה הוקם. תפקיד זה נחשב לאחד מארבעת התפקידים הבכירים המכונים המשרות הרמות בשירות המדינה (באנגלית: Great Offices of State), וכיום נושא משרה זה נחשב לרביעי לראש ממשלת בריטניה בחשיבותו הפוליטית. מ-5 ביולי 2024 מכהנת בתפקיד איווט קופר. מדיה וקבצים בנושא מזכיר הפנים בוויקישיתוף רשימת תפקידים באחריות מזכיר הפנים ממשלת בריטניה (קבינט השרים) אתר משרד הפנים רשימת מזכירי הפנים מתוך אתר UKpolitics משרד המשפטים
קיווית

קיווית (שם מדעי: Vanellus) הוא סוג של עוף ממשפחת החופמיים. עופות אלה בעלי רגליים ארוכות, מקור קצר בצבעים שחור עד כתום, לעיתים עם דלדלים אדומים או צהובים. הראש גדול עם פסים סביבו או סביב העיניים. אורכם יכול להגיע ל-30 ס"מ. עופות אלו מצויים במגוון בתי גידול, בעיקר באזורים טרופיים וסובטרופיים וגם בישראל. הם אינם קשורים למקווי מים או לחולות. מינים מסוימים חיים באזורים צפוניים, ונודדים בחורף דרומה. הם ניזונים מטרף קטן שהם מוצאים על הקרקע. רוב הזמן הם מהלכים על הקרקע, ויעופפו רק כאמצעי הימלטות הכרחי. קיווית מצוייצת (Vanellus vanellus) Vanellus crassirostris קיווית נפחית (Vanellus armatus) סיקסק (Vanellus spinosus) Vanellus duvaucelii קיווית שחורת-ראש (Vanellus tectus) Vanellus malabaricus Vanellus albiceps Vanellus lugubris Vanellus melanopterus Vanellus coronatus Vanellus senegallus Vanellus melanocephalus Vanellus superciliosus Vanellus cinereus קיווית אדומת-משקפיים (Vanellus indicus) Vanellus macropterus - נכחד Vanellus tricolor קיווית המסכה (Vanellus miles) קיווית להקנית (Vanellus gregarius) קיווית לבנת-זנב (Vanellus leucurus) קיווית צ'יליאנית (Vanellus chilensis) Vanellus resplendens סיקסק מדיה וקבצים בנושא קיווית בוויקישיתוף קיווית, באתר ITIS (באנגלית) קיווית, באתר NCBI (באנגלית) קיווית, באתר האנציקלופדיה של החיים (באנגלית) קיווית, באתר GBIF (באנגלית) שם מקובל נוסף: שָׁרוֹנִי; ראו קִיוִית במילון בעלי חיים א"י (תשכ"ג), 1963, באתר האקדמיה ללשון העברית
קלארנס הובנר

קלארנס ראלף הובנר (באנגלית: Clarence Ralph Huebner‏; 24 בנובמבר 1888 – 23 בספטמבר 1972) היה גנרל בצבא ארצות הברית, אשר פיקד על כוחות במלחמת העולם השנייה. הובנר נולד ב-24 בנובמבר 1888 בבאשטון, קנזס, ובשנת 1910 התגייס לצבא ארצות הברית. הובנר שירת ברגימנט הרגלים ה-18, ובשנת 1916 קודם לדרגת סמל. במהלך מלחמת העולם הראשונה לחם הובנר כחלק מרגימנט הרגלים ה-28, שהשתייך לדיוויזיה ה-1, ולחם עמו בקרב סן-מייל ובמתקפת מז-ארגון. במהלך הקרבות נהרג מפקד הגדוד ה-2 של הרגימנט, והובנר מונה למחליפו. על פעולותיו בקרבות קיבל הובנר את עיטורי צלב השירות המצוין (2 פעמים), מדליית השירות המצוין וכוכב הכסף. לאחר המלחמה מילא הובנר תפקידי מטה והדרכה שונים, ובין השנים 1929–1933 פיקד על פורט-לינוורת'. בשנת 1943 מונה הובנר למפקד הדיוויזיה ה-1, לאחר שמפקדה טרי אלן הודח בשל חוסר משמעת בדיוויזיה. הובנר שיקם את המשמעת בדיוויזיה, והוביל אותה במהלך הפלישה לנורמנדי בלחימה בחוף אומהה. לאחר מכן פיקד הובנר על הדיוויזיה במהלך מבצע קוברה, בקרב על אאכן ובקרב יער הירטגן. בינואר 1945 מונה הובנר למפקד הקורפוס ה-5 במקום לאונרד ג'רואו, ופיקד עליו במהלך פלישת בעלות הברית המערביות לגרמניה, וכוחותיו היו הראשונים שיצרו קשר עם הצבא האדום על נהר האלבה. במהלך שנת 1949 היה הובנר מפקד כוחות הכיבוש האמריקנים בגרמניה, ובשנת 1950 פרש מהצבא. לאחר מכן מונה למפקד ההגנה האזרחית בניו יורק, וכיהן בתפקיד זה עד לשנת 1961. ב-23 בספטמבר 1972 מת הובנר בביתו בוושינגטון די. סי., ונקבר בבית הקברות הלאומי ארלינגטון, וירג'יניה, יחד עם שתי נשותיו. מדיה וקבצים בנושא קלארנס הובנר בוויקישיתוף קלארנס הובנר
כיאוניס לבן

כיאוניס לבן (שם מדעי: Chionis albus), הוא מין של עוף מסדרת החופמאים השייך למשפחה כיאוניסיים והוא העוף היבשתי היחיד החי ביבשת אנטארקטיקה. אורכו 38-41 ס"מ ומוטת כנפיו 76-80 ס"מ. הכיאוניס בעל גוף עגלגל עם כסות פלומה לבנה, פנים ורודות חפות מנוצות ומקור אפור מעוקל. לכיאוניס אין קרומי שחייה על רגליו. הכיאוניס נפוץ רק באזורים הקפואים של אנטארקטיקה וסביבותיה - בסקוטיה ארק, איי אורקני הדרומיים ובדרום ג'ורג'יה. לעיתים רחוקות הכיאוניס ינדוד צפונה לאקלים חמים יותר אך הוא מותאם לחיים באקלים הקשה. הכיאוניס מוצא את מזונו על הקרקע הקרה. הוא נטפל לעופות אחרים ובעיקר לפינגווינים הנפוצים באזור האנטארקטי, שם הוא מצוי בשולי המושבות, חוטף קריל או דגים ממקור פינגווינים שמאכילים את גוזליהם. הוא גם טורף את הביצים וכן אפרוחים בני יומם, אך מעבר לכך הם גדולים מדי בשבילו. הוא ניזון בנוסף מנבלות, צואה, דגים, תולעים ומשיירי אוכל אנושי. מדיה וקבצים בנושא כיאוניס לבן בוויקישיתוף כיאוניס לבן, באתר ITIS (באנגלית) כיאוניס לבן, באתר NCBI (באנגלית) כיאוניס לבן, באתר Animal Diversity Web (באנגלית) כיאוניס לבן, בבסיס הנתונים ARKive (באנגלית) כיאוניס לבן, באתר GBIF (באנגלית) כיאוניס לבן באתר הרשימה האדומה של IUCN
כיאוניס שחור-פנים

כיאוניס שחור-פנים (שם מדעי: Chionis minor) הוא מין של עוף מסדרת החופמאים השייך למשפחה כיאוניסיים. הוא קטן מעט מקרובו - כיאוניס לבן. אורכו של הכיאוניס 38–41 ס"מ, מוטת כנפיו 74–79 ס"מ ומשקלו 460–730 גרם. הוא עוף עגלגל עם פלומה לבנה והרגליים חסרות קרומי שחייה. ראשו גדול והפנים שחורות עם מקור עבה ומעוקל. הזכרים גדולים מהנקבות במין זה. כיאוניס זה חי רק באזור האנטארקטי של האוקיינוס ההודי, באיי הנסיך אדוארד (Prince Edward Islands) שליד חופי דרום אפריקה, באיי קרוזה ואיי קרגלן ומגיע עד להאי הרד ואיי מקדונלד. הוא מצוי בחופי אזורים ארקטיים בסמוך למושבות של עופות ימיים, כלבי ים או מושבות אנושיים. הכיאוניס הוא אוכל-כול הניזון מנבלות, צואה, שיירים ימיים ושיירים אנושיים, הוא גם ניזון מאצות ומצמחיה אך גם טורף דגים, חסרי חוליות, ביצים וגוזלי פינגווינים. הוא גם יחטוף לפינגווינים את מזונם. מדיה וקבצים בנושא כיאוניס שחור-פנים בוויקישיתוף כיאוניס שחור-פנים, באתר ITIS (באנגלית) כיאוניס שחור-פנים, באתר NCBI (באנגלית) כיאוניס שחור-פנים, באתר Animal Diversity Web (באנגלית) כיאוניס שחור-פנים, באתר האנציקלופדיה של החיים (באנגלית) כיאוניס שחור-פנים, באתר GBIF (באנגלית) כיאוניס שחור-פנים באתר הרשימה האדומה של IUCN
גירושים מקסיקניים

גירושים מקסיקניים הוא מונח משנת 1960 המתאר תקופה שבה תושבי ניו יורק נסעו למקסיקו לצורך גירושין. באותם הימים, תהליך הגירושין במקסיקו, היה קל יותר, מהיר יותר וזול מאשר רוב מדינות ארצות הברית וידוענים כגון: ג'וני קרסון, ריצ'רד ברטון, אליזבת טיילור, מרילין מונרו, קתרין הפבורן וצ'ארלי צ'אפלין התגרשו בצורה זו. המונח מוזכר גם בספר בדרכים של ג'ק קרואק שם מתייחסים לגירושים במקסיקו כאל "חפוז". בחוק המקסיקני, נשים אינן נדרשות להיות נוכחות במהלך שימוע הגירושין והן יכולות להיות מיוצגות על ידי עורך דין. ב-1970 בהתאם לחוק הפדרלי המקסיקני, רוב בתי המשפט במקסיקו הפסיקו לערוך שימועי גירושין למי שאינו תושב מקסיקו. המונח מוזכר בשירם של להקת "היטיובס" "What Do You Want from Life?" מונח מוזכר בשירו של טום וייטס "The Part You Throw Away" מונח מוזכר בשיר שהולחן על ידי ברט בכרך "Mexican Divorce" ובוצע על ידי להקת "הדריפטס" בעונה הרביעית, פרק עשירי של התוכנית המופע של אנדי גריפית' בסדרה הדרמה המשפטית פרי מייסון המונח מוזכר מספר פעמים ערך זה הוא קצרמר בנושא ארצות הברית. אתם מוזמנים לתרום לוויקיפדיה ולהרחיב אותו.
אוכלי עלים

אוכלי עלים הם בעלי חיים אוכלי צמחים הניזונים מעלי עצים ושיחים. עלי העצים מכילים תאית והם קשים לעיכול, דלים בחומרים מזינים ובחלקם רעילים. יצורים הניזונים מעלים הם בעלי מעיים מוארכים, עיכול איטי ולרבים מהם יש במעיים בקטריות מועילות העוזרות להם לפרק את התאית הקשה. מינים פחות מותאמים לאכילת עלים מעדיפים לאכול מעט מכל עץ ומכל עץ בוחרים את העלים הכי קטנים, בשלים ורכים, בהם יש יותר אנרגיה והם גם פחות רעילים. מיני חיות אלה דומים ללוחכי העשבים ותת-קבוצה של אוכלי העלים הם לוחכי עלים (Browsing) שהם חיות אוכלות עשב בעיקרם אך ניזונים גם מעלים ולשם כך מגיעים לעצים מהקרקע. ישנם מעט מיני חולייתנים הניזונים מעלים, בעיקר עקב הקושי לאחסן ולעכל את העלים מבלי לאבד יותר מדי אנרגיה. הם התפתחו לאחר המינים שניזונו מטרף או מנבלות. אכילת עלים לא מתאימה לאורח החיים של עופות מעופפים. אחד הבודדים שתזונתו כן מבוססת על עלים זה ההואצין הניזון מעלים ענקיים ביערות האמזונאס ומשתמש בבקטריות שבבטנו כדי להפיק מהעלים אנרגיה. בסוף הארוחה הוא פולט לשלשת מצחינה שמזכירה ריח של פרות ומשם כינויו "ציפור הבקר". גם התוכיליל הניו זילנדי ניזון מעלים ענקיים. שכווי האשוח והשכווי הענק הם היחידים שיכולים לעכל עלים מחטניים. מספר יונקים החיים על עצים ניזונים מהם באופן כמעט בלעדי: מספר עטלפים, עצלנים, הקואלה, קופים (ובייחוד השאגן) ולמורים שונים ואלו בעלי גופים גדולים, טפרים חזקות ואורח חיים איטי העוזר להם לעכל לאט את ארוחותיהם. גם יצורים החיים יותר למטה כמו הטפיר, הפיל, הג'ירפה והאוקפי ניזונים בעיקר מעלים. מבין הזוחלים בולטים האיגואנות וכמה צבים הניזונים מעלים שנפלו. ישנם גם מינים רבים של חסרי חוליות שניזונים מעלים, כגון מינים שונים של חלזונות, חיפושיות, זחלי פרפרים, נמלים וטרמיטים. רבים מהם מוגנים מרעלי העלים. לוחכי עלים
מורוקי דרומי

מורוקי דרומי (שם מדעי: Brachyteles arachnoides) הוא מין קוף דרום אמריקני המצוי אך ורק בדרום ברזיל והוא הקוף רחב האף הגדול ביותר בעולם. אורכו של המורוקי 55-78 ס"מ ואורך זנבו 74-80 ס"מ. הוא שוקל 9-15 ק"ג. הנקבות קטנות יותר ואורכם 46-63 ס"מ, אורך הזנב 65-74 ס"מ ומשקלם 8-11 ק"ג. הם בעלי פרווה אדמונית, ראשים כהים וזרועות ארוכות וחזקות והזנב חסון וגמיש. המורוקים חיים בחבורות קטנות ביערות הגשם הטרופיים של האמזונאס. הם אוכלים בעיקר עלים רעננים מצמרות העצים הגבוהים וגם פרחים, נצרים, פירות וירקות אך לא בשר. מורוקי זה מצוי בסכנת הכחדה עקב ציד ועקב כריתת יערות הגשם. מדיה וקבצים בנושא מורוקי דרומי בוויקישיתוף מורוקי דרומי, באתר ITIS (באנגלית) מורוקי דרומי, באתר NCBI (באנגלית) מורוקי דרומי, באתר Animal Diversity Web (באנגלית) מורוקי דרומי, באתר האנציקלופדיה של החיים (באנגלית) מורוקי דרומי, באתר GBIF (באנגלית) מורוקי דרומי באתר הרשימה האדומה של IUCN
סוכנות הפשע הלאומית (בריטניה)

סוכנות הפשע הלאומית (באנגלית: National Crime Agency) היא סוכנות לאומית לאכיפת חוק, מודיעין משטרתי ושיטור בממלכה המאוחדת שנוסדה בשנת 2013 כגוף ממשלתי, יורש לסוכנות SOCA. הסוכנות נטלה סמכויות נוספות מסוכנויות אכיפת חוק אחרות ונחשבת לסוכנות המובילה בבריטניה למאבק בפשע המאורגן, בסחר לא חוקי בנשק, סמים ובבני אדם, לוחמת סייבר, ביקורת גבולות (באמצעות כוח הגבול הבריטי) ופשע כלכלי ואחראית לחקירת כל סוגי פשע בבריטניה. הסוכנות משתפת פעולה באופן הדוק עם משרד ההונאה החמורה, עם כוחות משטרה מקומיים וגם אינטרפול ויורופול וסוכנויות אכיפת חוק בינלאומיות אחרות. מנכ"ל סוכנות הפשע הלאומית היא לין אואנס. זו הסוכנות העיקרית האחראית על ענייני שיטור בבריטניה. הסוכנות מתחזקת מאגר נתונים ארצי ומנהלת את הלשכה הלאומית לנעדרים. הסוכנות נחשבת לסוכנות העיקרית לחקירת פשעים ומקבילה ל-FBI האמריקאי בסמכויותיה. חקירת פשעים חמורים: רצח, סחר בסמים, טרור, הונאות פיננסיות, פשעי מחשב וסייבר. פשע מאורגן: פירוק כנופיות פשע מאורגן ופגיעה בפעילותן. שיתוף פעולה בינלאומי: עבודה עם סוכנויות אכיפת חוק אחרות ברחבי העולם כדי להילחם בפשיעה בינלאומית. תמיכה בסוכנויות אחרות: מתן תמיכה וסיוע לסוכנויות אכיפת חוק אחרות בבריטניה. FBI- המקבילה האמריקאית. להב 433- המקבילה הישראלית. אתר האינטרנט הרשמי של סוכנות הפשע הלאומית (באנגלית) סוכנות הפשע הלאומית, ברשת החברתית פייסבוק סוכנות הפשע הלאומית, ברשת החברתית אקס (טוויטר) סוכנות הפשע הלאומית, ברשת החברתית אינסטגרם סוכנות הפשע הלאומית, ברשת החברתית LinkedIn "Policing in the 21st century: reconnecting police and the people" – Home Office consultation paper "The National Crime Agency: A plan for the creation of a national crime-fighting ability" ערך זה הוא קצרמר בנושא הממלכה המאוחדת. אתם מוזמנים לתרום לוויקיפדיה ולהרחיב אותו.
ג'ון קייטר

ג'ון אדוארד קייטר (באנגלית: John Edward Cater;‏ 17 בינואר 1932 - 21 במרץ 2009) היה שחקן אנגלי. קייטר נולד בפרוור הנדון שבלונדון. בטלוויזיה הופיע קייטר בסדרה "Danger Man", בסדרת הדרמה "Z-Cars", ב"הגומלים", בסדרה "הברון", במיני-סדרה "The War Machines" מתוך "דוקטור הו", בסדרת הטלוויזיה לילדים "Follyfoot", בסדרת הדרמה "Softly, Softly", בסדרת ההרפתקאות "Department S", בסדרה הקומית "Up Pompeii!", ב"הצבא של אבא", בסרט הטלוויזיה "עובד המדינה העירום", בסדרה ההיסטורית "אני, קלאודיוס", בסיטקום "Alcock and Gander", בסדרת הדרמה "הדוכסית מרחוב דיוק", בסדרה "היחידה", בסדרות הבלשיות "המפקח מורס" ו"ברז'ראק", בקומדיית המצבים "רגל אחת בקבר", בסדרה "לאבג'וי", בסדרה הקומית "ג'יבס וווסטר", בפרק בסדרה "רציחות במידסומר" ובסדרה "רופאים". בקולנוע שיחק קייטר בסרטים "ד"ר פייבס" ובסרט ההמשך "ד"ר פייבס עולה שוב" וכן בסרט "Captain Kronos – Vampire Hunter". קייטר היה נשוי לוונדי גיפורד מ-1963 עד למותו ב-2009. לבני הזוג נולדו שני ילדים. ג'ון קייטר, במסד הנתונים הקולנועיים IMDb (באנגלית) ג'ון קייטר, באתר AllMovie (באנגלית) ג'ון קייטר, במסד הנתונים הקולנועיים KinoPoisk (ברוסית) ג'ון קייטר, באתר Discogs (באנגלית) ג'ון קייטר (Aveleyman.com) "John Cater". BFI. "John Cater". TV.com. CBS Interactive. "John Cater - Movies and Filmography - AllMovie". AllMovie. Obituary in The Guardian
סטטלר ווולדורף

סטטלר ווולדורף (באנגלית: Statler and Waldorf) הם דמויות בדיוניות – זוג קשישים זעפנים שהופיעו בסדרת הטלוויזיה החבובות כשהם מעירים הערות ציניות כלפי שאר המשתתפים ממושביהם ביציע. השניים מופיעים בשיר הפתיחה של המופע בדיאלוג בו הם תוהים מדוע בכלל באו למופע ואף משווים את הצפייה בו לעינוי. הצמד הופיע כמעט בכל פרק של הסדרה. כאשר באחד הפרקים הם הנחו את המופע וקרמיט ופוזי היו על המרפסת שלהם. בסדרת ההמשך Muppets Tonight, שהתבססה על תוכנית טלוויזיה ולא על הופעה באולם, הם הופיעו כשהם צופים בתוכנית בטלוויזיה בבית אבות, כאשר הם ממשיכים במנהגם להעיר הערות ציניות לעבר המסך. הם זכו לפופולריות רבה מהמעריצים וזו הביאה לתוכנית אינטרנט בכיכובם ב-2005 שהופיעה במשך שנה בשם "סטטלר ווולדורף מהמרפסת" ומציגה את סטטלר ווולדורף צופים בסרטי קולנוע חדשים, לועגים להם בצורה קיצונית והומוריסטית ומעריכים אותם לטובה או לרעה. סטטלר ווולדורף נקראים על שמם של שני מלונות מפוארים בניו יורק: "סטטלר" ו"וולדורף-אסטוריה". אשתו של וולדורף, אסטוריה, היא אחותו של סטטלר (והופיעה בסדרה כבובה של סטטלר לבושה בגדי נשים), ועל כן השניים הם למעשה גיסים. בפרק הפיילוט של החבובות דיבבו את סטטלר ווולדורף ג'רי נלסון וג'ים הנסון. במהלך שידור הסדרה החליף ריצ'רד האנט את נלסון. מאז הסרט "חג המולד של החבובות" (1992) מדבבים את השניים ג'רי נלסון ודייב גואלז, למעט הסרט מ-2011 בו הוחלף ג'רי נלסון בסטיב וייטמייר. סטטלר ווולדורף הופיעו (כמבוגרים) בסדרה המצוירת "חבובוטף", שם הופיעו בקולו של דייב קולייר. בניגוד לשאר דמויות המבוגרים, בסדרה המצוירת הוצגו פניהם של השניים, ככל הנראה מפני שהדמויות הללו לא נוצרו במיוחד עבור הסדרה אלא היו קיימות קודם לכן והיו להן פנים מוכרות. בגרסת האתחול של ה"חבובוטף" הם גרים בבית אבות שסמוך לבית החבובוטף ומעירים הערות דרך המרפסת שצופה לחצר הבית. סטטלר ווולדורף, ברשת החברתית אקס (טוויטר) סטטלר ווולדורף בוויקי-חבובות
משרד הפנים (בריטניה)

משרד הפנים (באנגלית: Home Office; מבוטא: "הוֹם אוֹפִיס"; בראשי תיבות: HO) הוא משרד בממשלה הבריטית המופקד על תחומי אכיפת חוקי ההגירה, חוק וסדר, משטרה וענייני ביטחון הפנים בממלכה המאוחדת, בנוסף עומד המשרד בראש זרועות השיטור ומופקד על שירותי החילוץ וההצלה, גופי הכבאות, ושירות הביטחון הבריטי. המשרד גם אחראי על ניהול המדיניות הממשלתית בנושאי מלחמה בסמים, מלחמה בטרור ורישום אזרחי. בעבר היה המשרד אחראי גם על שירות בתי הסוהר לפני העברתו לאחריות משרד המשפטים. המשרד הוקם ב-27 במרץ 1782 והיה אחראי על כל ענייני הפנים בממלכה המאוחדת. בשנת 1794 הוקם משרד המלחמה כאחראי על צבא בריטניה. בשנת 1823 שירות בתי סוהר הפך לחלק ממשרד הפנים ובשנת 1829 גם גופי המשטרה. ב-27 במרץ 1782 הוקם משרד הפנים (Home Office) לאחר שינוי שמה של המחלקה הדרומית וכל הצוות שעבד בה עבר לעבוד במשרד החדש. באותו היום, המחלקה הצפונית שינתה את שמה למשרד החוץ (Foreign Office). על מנת להתאימם לשמות החדשים, חולקו התפקידים בין שני המשרדים החדשים, כך שכל ענייני הפנים היו באחריות משרד הפנים, בעוד כל ענייני החוץ היו מענייניו של משרד החוץ. ברם, לאורך השנים, הלכו סמכויותיו של משרד הפנים והצטמצמו משהוקמו משרדים חדשים, שיועדו לטפל בעניינים ספציפיים בתוככי המדינה, עד שמשרד הפנים הצטמצם והפך למשרד האחראי לענייני ביטחון פנים. עד ה-11 ביולי 1794 היה המשרד מופקד גם על ניהול הצבא הבריטי (באות יום הוקם משרד המלחמה). משנת 1823 ועד 2005 היה משרד הפנים אחראי גם על אחזקת בתי הכלא ומתקני המאסר. ב-1829 החל לטפל בכל ענייני השיטור במדינה. בשנת 1875 נוספו לו תפקידי הפיקוח על חומרי נפץ וב-1920 גם הפיקוח על כלי ירייה. בשנת 1914 החל לעסוק גם במאבק בסחר לא חוקי בסמים ובשנת 1935 נוספו לו גם תפקידי הגנה אזרחית ומאז מופקד גם על טיפול במצבי חירום ושירותי הגנה אזרחית. בשנת 1938 שירותי הכבאות הוכפפו לאחריות המשרד. בשנת 2007 נוספו לו תפקידי המלחמה בטרור בעוד ענייני המשפט הפלילי, אחזקת בתי הכלא וענייני משפט הועברו לאחריות משרד המשפטים. משנת 1972 משרד הפנים פועל אך ורק באנגליה ובוויילס בלבד. קודם לכן פעל בצפון אירלנד עד 1972 ובסקוטלנד עד הקמת משרד סקוטלנד (ובראשו מזכיר המדינה לענייני סקוטלנד) בשנת 1885. מענה לעתירות וכתבים הנשלחים למלכי אנגליה ייעוץ למלוכה בענייני פנים הנפקת צווי מעצר הנפקת הוראות מטעם המלך לקציני הכתר, סגני הלורד ושופטים, בעיקר בכל הנוגע לחוק וסדר הפעלת השירות החשאי בתוך בריטניה הגנה על הציבור שמירה על זכויות וחירויות האזרח לחימה בפשיעה מלחמה בטרור אבטחת גבולות המדינה אכיפת חוקי ההגירה ערך מורחב – מזכיר הפנים (הממלכה המאוחדת) מזכיר הפנים של בריטניה (Home Secretary) הוא שר הפנים הבריטי. המזכיר הוא חבר הקבינט של בריטניה ומופקד על ענייניהן הפנימיים של אנגליה וויילס וענייני הגירה ואזרחות בבריטניה. המזכיר גם אחראי על ענייני השיטור באנגליה וויילס וענייני ביטחון לאומי כמו שירות הביטחון הם באחריותו הישירה. בעבר מזכיר הפנים היה גם השר האחראי על שירותי בתי הסוהר; ברם, ב-2005 תפקידים אלה הועברו לאחריות משרד המשפטים שאך זה הוקם. רשות חירום לאומית המשרד למצבי חירום של רוסיה פיקוד העורף משרד הפנים (רוסיה) FEMA אתר האינטרנט הרשמי של משרד הפנים (באנגלית) משרד הפנים, ברשת החברתית פייסבוק משרד הפנים, ברשת החברתית אקס (טוויטר) משרד הפנים, ברשת החברתית אינסטגרם משרד הפנים, ברשת החברתית LinkedIn משרד הפנים, סרטונים בערוץ היוטיוב משרד הפנים, הבלוג הרשמי אתר הבית הרשמי של משרד הפנים